*Proiect*

**GUVERNUL REPUBLICII MOLDOVA**

**Hotărâre nr.\_\_\_\_\_\_\_**

**din\_\_\_\_\_ \_\_\_\_\_\_\_\_\_\_\_2025**

mun. Chișinău

**cu privire la participarea angajaților Inspectoratului General pentru Situații de Urgență la misiuni și operațiuni internaționale în domeniul gestionării situațiilor de urgență și excepționale**

În temeiul art. 7 lit. b), art. 8 lit. l1) din Legea nr. 271/1994 cu privire la protecția civilă (Monitorul Oficial al Republicii Moldova, 1994, nr. 20, art. 231),  
cu modificările ulterioare, art. 6 alin. (5), art. 12 alin. (1) lit. q)  
din Legea Inspectoratului General pentru Situații de Urgență nr. 93/2007  
(Monitorul Oficial al Republicii Moldova, 2007, nr. 78-81, art. 358), cu modificările ulterioare, Guvernul HOTĂRĂȘTE:

1. Se aprobă participarea angajaților Inspectoratului General pentru Situații de Urgență, cu tehnică și echipament din dotare, la misiuni și operațiuni internaționale în domeniul gestionării situațiilor de urgență și excepționale, desfășurate în cadrul Mecanismului de Protecție Civilă al Uniunii Europene.
2. Participarea angajaților Inspectoratului General pentru Situații de Urgență la misiuni și operațiuni internaționale se realizează în baza deciziei Prim-ministrului, la propunerea ministrului afacerilor interne.
3. Ministerul Afacerilor Interne, prin intermediul Inspectoratului General pentru Situații de Urgență va asigura:

3.1. desemnarea, conform necesităților Uniunii Europene, a personalului calificat, echipelor specializate autonome și mijloace tehnice, în corespundere cu standardele prevăzute în Decizia nr. 704/2025 de stabilire a normelor de punere în aplicare a Deciziei nr. 1313/2013 a Parlamentului European și a Consiliului privind un mecanism de protecție civilă al Uniunii;

3.2. cooperarea tehnică și operațională cu Direcția Generală Protecție Civilă și Operațiuni Umanitare Europene;

3.3. informarea periodică a Guvernului despre activitățile corespunzătoare participării la misiuni și operațiuni internaționale și rezultatele obținute.

1. Pentru perioada participării în cadrul misiunilor și operațiunilor internaționale, cheltuielile de diurnă, prevăzute conform Hotărârii Guvernului  
   nr. 10/2012 pentru aprobarea Regulamentului cu privire la delegarea personalului entităților din Republica Moldova, vor fi calculate şi achitate dublu față de mărimea stabilită pe țară.
2. Ministerul Afacerilor Externe va acorda asistență, în caz de necesitate, angajaților Inspectoratului General pentru Situații de Urgență pe durata deplasării și participării la misiuni și operațiuni internaționale.
3. Ministerul Finanțelor va elabora un mecanism privind rambursarea cheltuielilor operaționale și de transport în urma participării la misiuni și operațiuni internaționale de la Comisia Europeană.
4. Serviciul Vamal al Ministerului Finanțelor va asigura, în mod prioritar, efectuarea procedurilor vamale, la trecerea frontierei de stat, a bunurilor strategice și personale ale angajaților Inspectoratului General pentru Situații de Urgență.
5. Inspectoratul General al Poliției de Frontieră al Ministerului Afacerilor Interne va asigura, în mod prioritar, asistența la traversarea frontierei de stat a angajaților Inspectoratului General pentru Situații de Urgență și a bunurilor strategice și personale ale acestora.
6. Cheltuielile aferente participării la misiuni și operațiuni internaționale vor fi acoperite din sursele financiare ale Inspectoratului General pentru Situații de Urgență alocate pentru anul în curs și surse externe de finanțare, după caz.
7. Controlul asupra executării prezentei hotărâri se pune în sarcina Ministerului Afacerilor Interne.

**PRIM-MINISTRU Dorin RECEAN**

**Contrasemnează:**

Viceprim-ministru,

ministrul afacerilor externe Mihai Popșoi

Ministrul afacerilor interne Daniella Misail-Nichitin

Ministrul finanțelor Victoria Belous